เจฟฟรีย์ เอปสตีน

เจฟฟรีย์ เอ็ดเวิร์ด เอปสตีน (; 20 มกราคม ค.ศ. 1953 – 10 สิงหาคม ค.ศ. 2019) เป็นนักการเงินชาวอเมริกันและผู้กระทำความผิดทางเพศต่อเด็ก เขาเกิดในครอบครัวชาวยิวและเติบโตในนครนิวยอร์ก เอปสตีนเริ่มต้นอาชีพด้วยการเป็นครูที่โรงเรียนดอลตัน หลังจากถูกไล่ออกจากโรงเรียนใน ค.ศ. 1976 เขาได้เข้าสู่วงการธนาคารและการเงิน โดยทำงานที่บริษัทแบร์สเตินส์ ในตำแหน่งต่าง ๆ ก่อนจะก่อตั้งบริษัทของตัวเอง เอปสตีนได้สร้างเครือข่ายสังคมในชนชั้นสูง และจัดหาผู้หญิงและเด็กจำนวนมากเพื่อให้ตนเองและผู้ร่วมงานได้ล่วงละเมิดทางเพศ 

ในปี ค.ศ. 2005 ตำรวจในปาล์มบีช รัฐฟลอริดา เริ่มสืบสวนเอปสตีน หลังจากผู้ปกครองรายหนึ่งได้แจ้งความว่าเขาได้ล่วงละเมิดทางเพศลูกสาววัย 14 ปีของเธอ เจ้าหน้าที่รัฐบาลกลางได้ระบุตัวเด็กหญิง 36 ราย ซึ่งบางคนมีอายุน้อยเพียง 14 ปี ที่ถูกกล่าวหาว่าเอปสตีนล่วงละเมิดทางเพศ เอปสตีนยอมรับผิด และถูกศาลรัฐฟลอริดาตัดสินลงโทษใน ค.ศ. 2008 ในข้อหาจัดหาเด็กมาค้าประเวณีและชักชวนให้ค้าประเวณี เขาถูกตัดสินลงโทษเพียงแค่สองข้อหานี้เท่านั้น ซึ่งเป็นส่วนหนึ่งของข้อตกลงรับสารภาพที่เป็นที่ถกเถียงและทำขึ้นโดยอเล็กซ์ อะคอสตา จากกระทรวงยุติธรรมสหรัฐ ทำให้เขาต้องรับโทษจำคุกเกือบ 13 เดือน แต่ได้รับอนุญาตให้ออกไปทำงานข้างนอกได้เป็นส่วนใหญ่

เอปสตีนถูกจับกุมอีกครั้งเมื่อวันที่ 6 กรกฎาคม ค.ศ. 2019 ในข้อหาของรัฐบาลกลางเกี่ยวกับการค้าประเวณีทางเพศเด็กและเยาวชนในรัฐฟลอริดาและรัฐนิวยอร์ก ต่อมาในวันที่ 10 สิงหาคม ค.ศ. 2019 เขาเสียชีวิตในห้องขัง โดยเจ้าหน้าที่ชันสูตรศพได้วินิจฉัยว่าการเสียชีวิตของเขาเป็นการฆ่าตัวตายด้วยการแขวนคอ อย่างไรก็ตาม ทนายความของเอปสตีนได้โต้แย้งคำวินิจฉัยดังกล่าว และสาธารณชนก็มีความเคลือบแคลงสงสัยอย่างมากเกี่ยวกับสาเหตุที่แท้จริงของการเสียชีวิต นำไปสู่ทฤษฎีสมคบคิดมากมาย ในเดือนกรกฎาคม ค.ศ. 2025 สำนักงานสอบสวนกลาง (เอฟบีไอ) ได้เปิดเผยภาพจากกล้องวงจรปิด เพื่อสนับสนุนข้อสรุปที่ว่าเอปสตีนเสียชีวิตจากการฆ่าตัวตายในห้องขังของเขา ทว่า เมื่อกระทรวงยุติธรรมสหรัฐเผยแพร่ภาพดังกล่าว พบว่ามีส่วนที่ขาดหายไปประมาณ 2 นาที 53 วินาที และวิดีโอนั้นก็ถูกพบว่ามีการดัดแปลง แม้ว่าเอฟบีไอจะอ้างว่าเป็นภาพดิบที่ไม่ได้ตัดต่อก็ตาม

เนื่องจากการเสียชีวิตของเอปสตีนทำให้ไม่สามารถดำเนินคดีอาญากับเขาต่อไปได้ ผู้พิพากษาจึงได้ยกเลิกข้อกล่าวหาทางอาญาทั้งหมดเมื่อวันที่ 29 สิงหาคม ค.ศ. 2019 เอปสตีนมีความสัมพันธ์ยาวนานหลายสิบปีกับกิเลน แม็กซ์เวลล์ สมาชิกชนชั้นสูงชาวอังกฤษ ซึ่งมีหน้าที่จัดหาเด็กสาวให้กับเขา จนนำไปสู่การที่เธอถูกศาลสหรัฐตัดสินลงโทษใน ค.ศ. 2021 ในข้อหาของรัฐบาลกลางว่าด้วยการค้าประเวณีทางเพศและสมคบคิดในการช่วยเหลือเอปสตีนจัดหาเด็กสาว รวมถึงเด็กอายุ 14 ปี เพื่อการล่วงละเมิดทางเพศเด็กและการค้าประเวณี

ตามรายงานของเดอะนิวยอร์กไทมส์นั้น เอปสตีนสร้างทรัพย์สินส่วนใหญ่จากการให้บริการด้านภาษีและอสังหาริมทรัพย์แก่มหาเศรษฐีพันล้าน นอกจากนี้ เขายังเป็นนักสร้างเครือข่ายทางสังคมที่มีชื่อเสียง ซึ่งเครือข่ายอันกว้างขวางของเขารวมถึงบุคคลในวงการธุรกิจ สมาชิกราชวงศ์ นักการเมือง และนักวิชาการ มิตรภาพของเขากับบุคคลสาธารณะหลายคน เช่น เจ้าชายแอนดรูว์, ดอนัลด์ ทรัมป์, บิล คลินตัน และเจ้าหญิงเม็ตเตอ-มาริต มกุฎราชกุมารีแห่งนอร์เวย์ ได้ก่อให้เกิดข้อถกเถียงอย่างมาก เอกสารที่เผยแพร่โดยสมาชิกสภาผู้แทนราษฎรจากพรรคเดโมแครตในเดือนกันยายน ค.ศ. 2025 ยังแสดงให้เห็นว่าเขายังคงรักษาความสัมพันธ์ไว้กับ ปีเตอร์ ธีล, อีลอน มัสก์, บิล เกตส์, และสตีฟ แบนนอนอีกด้วย

 ดูเพิ่ม 
 ลิตเติลเซนต์เจมส์ (เกาะเอปสตีน)

 หมายเหตุ 

 อ้างอิง 

หมวดหมู่:การทารุณเด็กทางเพศ
หมวดหมู่:การกระทำทารุณต่อเด็ก

หมวดหมู่:มหาเศรษฐีชาวอเมริกัน